STORTUR

TIL

RUNDE – NORGE

1999

NETVERSION

Af
Flemming Volkersen og Poul Reib
DANSK ORNITOLOGISK FORENING
Lokalafdelingen for København - Ekskursionsafdelingen

Deltagere:

Helle Nielsen, Hellerup (Chauffør)
Elsebeth Gludsted, Tåstrup
Alan Wessel, Helsingør (Chauffør)
Jesper Tendal, Ballerup
Lillian Tøttrup, Lyngby
Rita Ploug, Dragør
Lean Jørgensen, Dragør
Anna Grethe Andreasen, Hvidovre
Anny Pech, Brønshøj
Jytte O. Jørgensen, Farum
Margrete Caspersen, Farum
Lone Adamsen, Glostrup
Ulla og Børge Moltved, Virum
Finn Jensen, København NV
Ingborg T. Jensen, Brønshøj
Flemming Volkersen, Glostrup (Leder og chauffør)
Poul Reib , Værløse (Leder)

Baggrund

Flemming havde i adskillige år tumlet med planer om at arrangere en tur til Runde, og da Poul i begyndelsen af juni 1997 sammen med Ida besøgte Runde var det oplagt at bruge tiden på at lave noget research. Den oprindelige plan var at tage nattoget til Østersund i Sverige og derfra i billige svenske leje-biler tage gennem Norge til Runde. Da imidlertid den egentlige planlægning begyndte, og vi fik kigget på et kort, stod det klart, at afstandene blev alt for lange til en 7-8 dages tur.

Først da vi fandt ud af, at vi uden større stigninger i udgifterne kunne flyve til Trondhjem og derfra leje biler, kunne vi betragte arrangementet mere seriøst og finplanlægningen begyndte. Flemming tog sig af fly og biler og Poul af logi, mad, moskussafari, økonomi osv.

Annonceringen i DOF-NYT gav ganske mange tilmeldinger. Vi havde, viste det sig, noget overdrevet annonceret turen som den første til Runde i Københavnsafdelingens regi. Der havde været én før i  1984 med Stig Jensen som turleder. Det var derfor dobbelt hyggeligt, at fader Finn var med på vor tur i 1999.

Det ene hovedmål var selvsagt Runde. En lille ø i nærheden af Ålesund på 6-7 km2 med 300-500.000 fugle. Altså et sikkert sted med hensyn til at se fugle, men et noget usikkert sted med hensyn til vejr og vind. Vi var heldige!

Det andet hovedmål var Fokstumyr ved Dombås. Norges ældste fuglereservat. Et meget stort myr-område, som ved Ida og Poul’s besøg primo juni 1997 og venners besøg primo juli 1998  havde budt på masser af bl.a. blåhalse, vadefugle m.v. Fokstumyr blev nok turens skuffelse rent fuglemæssigt – der var på det nærmeste fugletomt! Men naturen var smuk!

Til gengæld var Gaulosen ved Trondhjemsfjorden en meget positiv overraskelse med bl.a. ynglende temmincks-ryle.

Moskus-safarien  ved Dovre er måske nok lidt turistet, men var alligevel helt klart en stor oplevelse for de fleste – smukke dyr i flot natur og solskin.

De mange short-stops (long-stops) blev et godt supplement til turlisten.

Som nævnt kørte vi i lejede mini-busser med 9 passagerer i hver bus incl. fører. Der var heldigvis masser af bagageplads. En stor tak til de frivillige chauffører Helle og Alan, som skiftedes til at køre den ene bus. Den anden bus var i prof. hænder, idet Flemming ikke var til at drive væk fra rattet.

Indkvartering fandt som annonceret  sted på vandrerhjem, hvilket nok forårsagede turens eneste reelle problemer. Det lader til, at tiden er ved at være løbet fra  vandrerhjemsværelser med op til 4 personer pr. værelse. Problemet er naturligvis balancen mellem komfort og økonomi, men den diskussion er udenfor denne rapports rammer.

I øvrigt tak til alle deltagerne for stor hjælpsomhed, godt kammeratskab, entusiasme  og godt humør.

                                                                                                                  Flemming og Poul

Fuglenotater: Flemming
Rapport/dagbogsnotater: Poul
Dagbogskommentarer(i kursiv): Jytte O.
Akvarel: Ulla
Fotos: Poul

Dagbogsnotater

Lørdag den 19/6

Vejret fint fra morgenstunden. Alle møder rettidigt op i den nye terminal 3 og indcheckning foregår
dejligt hurtigt og gnidningsløst – klokken er også kun 6.30, så vi har været tidligt oppe. Maskinen afgår til tiden til Oslo, hvor vi skal vente en god times tid på at komme videre til Trondhjem.Det viste sig, at vi havde 2 terrorister med i flyet, idet Flemming og Lean blev visiteret for at have kniv i håndbagagen – det var konernes skyld, sagde de! Også i Oslo er det fint vejr, men skyerne tiltager under flyrejsen fra Oslo til Trondhjem, så vi ankommer i regnvejr. Surt. Her må vi desværre starte med at vente over en time på den ene minibus, som nogle tyskere har lejet lige til sidste øjeblik. Der er ikke så mange minibusser at vælge imellem i Trondhjem! Nå, hvis det går som smurt, er det nok ikke en ”rigtig” DOF-tur!

Trondhjem Lufthavn: Vindrossel  1 – Sølvmåge 4 – Hvid vipstjert 1- Mursejler 5 – Grønirisk 1 – Allike – Stormmåge 1.

Endelig af sted ud i det forjættede land. Chaufføren skal lige finde gearene først – de sidder modsat gearet i en almindelig bil. Vi beundrer udsigten over Trondhjemsfjorden og ser de første fugle i vandet.Det virker som om, Norge er et meget rent land, man ser intet skidt langs vejene, heller ingen øl! Tørvejr indtil Opdal, hvorefter det styrtregner  mens vi kører over Dovre Fjeldene, som vi heldigvis skal gense på tilbagevejen – og forhåbentligt i solskin. Vejen fra Trondhjem er en E6 vej, men alligevel ret smal, så vi ankommer først til vort første stop Fokstumyr ved 16 tiden.

Rennebu rasteplads: Vindrossel 10 – Sjagger 50 – Solsort 1 – Storspove 5 – Strandskade 5 – Stormmåge 10 – Gransanger 1 – Skeand 20 – Gråkrage – Gråspurv – Vibe 10 – Stær – Hvid vipstjert 2 – Husskade 10 – Bogfinke 1 – Bjergvipstjert 1 – Digesvale 2 – Svartbag 5 – Musvåge 1 – Hættemåge – Mursejler – Fiskehejre 1 – Rødben 1 – Agerhøne 1.

Dovregubbens Hal: Sortstrubet lom 3

Drivstugan: Ringdrossel 1 – Sjagger 3

For at få noget ud af den første dag, laver vi en lille aftentur i dette område, og vi får også tid til at spise lidt medbragt mad. Det småregner stadigvæk, men vi kommer hurtigt ned til fugletårnet ad bræddestierne.  Disse bestod af 2 stk. brede – på vigepladser 3 stk. gangbrædder, så vi gik planken ud og kom tørskoede ud og hjem iført gummistøvler/regntøj, som vi havde fået besked på at tage med hjemmefra. Vore ledere fik et ekstra pluspoint! Sammenlignet med Pouls besøg primo juni måned for 2 år siden er sneen forsvundet og vandfladerne skrumpet ind betydeligt. Desværre er også fugletallet skrumpet ind. Blåhalsen som vi havde glædet os til høres kun, og der er i det hele taget kun få småfugle, som sidder fremme. Vi får dog  blandt andet nogle fine tinksmede og brushøns. En lappedykker langt væk i en sø bedømmes efter lang tids diskussion som en gråstrubet. I Dombås ved de lejede hytter ved 20-tiden godt trætte. Efter en dram eller to GOD NAT.

Fokstumyr ( regn + 12 grader) 16.15 – 20.00: Tårnfalk 1 – Løvsanger 13 – Sortstrubet lom 1 – Blåhals hørt 7 – Vindrossel 12 – Sjagger – Mudderklire 1 – Tinksmed 9 – Engpiber 6 – Hjejle 1 – Mursejler 8 – Brushøne 2 – Gråsisken 1 – Rødben 4 – Dobbeltbekkasin 6 – Gul vipstjert 4 – Rørspurv 6 – Gråstrubet lappedykker 1 – Krikand 3 – Odinshane 2 – Stormmåge – Hættemåge – Hvid vipstjert 3 – Gråkrage – Stær – Hvinand 1 – Gøg 1

Søndag den 20/6

Kl. 8.00 inden afgang: Grønsisken 20 – Rødstjert 1 – Sjagger 10 – Løvsanger 1 – Gråkrage 1 – Bogfinke 2

 Tidligt op – vi skal køre langt. Efter udmærket morgenmad på Trolltun er der afgang mod Åndalsnes kl. 8.  Mange skyer – lidt sol. Vi beundrer den flotte natur i Romsdalen, som kulminerer med stoppet ved Trolltinderne. Inden Trolltinderne stop ved lille vandfald med bl.a. vandstær. Dejligt at gense vor lille vinterven. 

Lesjaskog Vandfald kl. 9.10: Vandstær 2 – Sortstrubet lom 3 – Sjagger – Mursejler – Gråkrage – Husskade – Grønsisken – Bynkefugl 1 – Kvækerfinke 1 – Elg hun 1.

Trolltinderne kl. 10.15 – 10.35 +13 grader – småregn: Bogfinke 10 – Gulspurv 5 – Småspove 1 – Gransanger 1 – Sangdrossel 1 – Munk 1 – Vindrossel 10 – Sjagger – Løvsanger 1 – Musvit 1.
                                                                                                                                                                                                  Vi ankommer så småt til Åndalsnes, hvor vi har kørt knapt halvvejen af turen til Runde.

Åndalsnes kl. 11.00: Hvinand 1 – Rødben 5 – Havterne 3 – Strandskade 3 – Hættemåge – Stormmåge – Toppet skallesluger 1 – Vibe 1 – Gråand 2.

Innfjorden 11.30 – 12.00: Broget fluesnapper 1 – Ederfugl 57 – Strandskade 8 – Svartbag 1 – Hjejle 1 – Toppet skallesluger 3 – Havterne 10 – Sumpmejse 1 – Stormmåge 35 – Hvid vipstjert 1 – Rødben 2 – Stær 50 – Mudderklire.
                                                                                             
Efter Åndalsnes skal vi igennem en masse tunneler – hvor den længste er på ca. 6 km. Naturen er fantastisk, men snart vælter regnen ned og følger os resten af dagen. Vi kommer med færgen fra Sulesund til Hareid uden  særlig ventetid, og så går det direkte til Runde over en masse broer.

Sjøholt kl. 14.30 frokost regn: Fjeldvåge 1 – Blåhals 1 – Engpiber 3 – Rødben 1 – Bynkefugl 2.

Ved dæmningen/broen over til Runde modtages vi af en flyvende tejst samt en lille flok fiskende topskarver. Endelig fremme kl. 16, hvor vi indlogerer os i Petahuset, som er en del af Runde Vandrerhjem, men vi har hele huset for os selv. Arbejdshold A går i gang med at købe ind til morgenmad, og butikken åbnes specielt for os. Også på Runde er der sket ændringer. For 2 år siden var der ingen øl fremme i forretningen, men nu er der en lang reol med forskellige sorter, som dog er tildækket p.g.a. søndagen. Middag på Runde Café med isvand ad libitum. Et par modige sjæle forsøger sig med vørterøl, men gentager vist ikke eksperimentet senere. Ellers er værtshuset tørlagt.

Aftentur langs kysten med bl.a. ung havørn samt en olieskadet alk – stadigvæk i silende regn. Efter turen blev smugværtshusene igen åbnet, men folk var trætte og gik tidligt i seng efter en lang køretur.

Runde kl. 16.15 – 17.00 + 18.30 – 21.00 (regn): Stenpikker 4 – Mallemuk – Landsvale 3 – Topskarv – Ride – Strandskade 58 – Ederfugl 25 + pull. – Ravn 2 – Fiskehejre 2 – Tejst 1 – Stormmåge – Sølvmåge – Svartbag – Gravand 10 – Skærpiber 1 – Musvit 1 – Engpiber 10 – Havørn 1 juv. – Alm. kjove 1 mørk – Storkjove – Bjergirisk 2 – Gråsisken 3 – Grønirisk 8 – Gråspurv 4 – Lunde – Alk – Lomvie – Krikand 6 – Sæl 1 – Odder 1.

Mandag den 21/6

Nu skal slaget slås! Vi har kun 2 dage på Runde, som forventes at blive turens højdepunkt. Men vejret?

Flot selvtilberedt morgenmad serveret fra kl. 7 i ”karlekammeret”, som er husets største værelse med den flotteste udsigt. Til gengæld må de 3 beboere stå ekstra tidligt op for at gøre plads til morgenmadsfolket. Tak for det!

Vi tager bilerne til Goksøy iført gummistøvler og begynder den lange opstigning til Rundeplateauet.
Det med gummistøvlerne viser sig at være en god ide. Der er meget vådt, idet terrænet virker som en slags svamp, som holder på vandet. Under opstigningen sker miraklet. Solen får mere og mere magt og fuglefolket begynder så småt på et større strip tease show. Noget forpustede når vi toppen efter at have set de første storkjover og ser snart ned i afgrunden ud mod Norske Havet. Med stor entusiasme beundres mallemukkerne, riderne, alkene, lomvierne, sulerne  og ikke mindst lunderne.  Nogle af de mere modige skal lige prøve de smattede trin ned i Kaldekloven. En kraftig byge giver hurtig afkøling. Vi søger læ ved nogle store sten, hvor en storkjove tæt på underholder os under frokosten. Vi oplevede også, hvor hurtigt vejret skifter fra sol til storm og regnbyger, og ”førerne”fik sig nok et point, vi havde husket regntøj og gummistøvler – lydigt hold!
Efter frokost deler vi os i 2 hold. Det ene hold går ned til Goksøy, mens det andet kigger lidt nøjere på klipperne bl.a. nogle klippesider med 300-500 par suler. Kraftig regn og smattede stier. Poul går et sted i til skridtet med det ene ben og nedturen fra fjeldet virker også halsbrækkende. Men hvilken dag! Nærkontakten med de gale kjover glemmes nok ikke lige med det samme! Susende om ørerne a la Hitchcocks FUGLENE, men disse var spillevende. Det kan Finn og Ingborg m.fl. bevidne. Vi beklager meget, at vi kom for tæt på.

Efter middag (mere isvand) lader vi os friste til en aftentur, idet det ene hold om eftermiddagen har besøgt et sted med mange orkideer og i øvrigt også set vandrefalk. Der er mange orkideer (skovgøgeurt), men også forbandet koldt, så vi kører ret hurtigt tilbage til Petahuset og de varmende drinks. Vi så dog bl.a. sortænder og almindelige kjover.

Runde Vandrerhjem kl. 7 .00 – 8.00: Gærdesmutte 1 – Munk 1 – Topskarv – Sjagger 1 – Husskade 1 – Gravand 2.

Fjeldtur kl. 8.00 – 14.30: Topskarv 90 (havnen)  – Grønirisk 1 – Mallemuk – Engpiber 11 – Landsvale 3 – Strandskade 20 – Storkjove – Gærdesmutte 4 – Bynkefugl 1 – Mallemuk – Sjagger – Stær 15 – Sanglærke 2 – Lunde – Alk – Lomvie – Ride – Sule – Ravn 4 – Topskarv 50 - Stenpikker 2 – Bjergirisk 2 – Havterne 1 – Skærpiber 1 – Hvid vipstjert – Ringdrossel 2 – Løvsanger 1.

De officielle fugletal for Runde siger: Rider 40.000 ynglepar – Mallemuk 5.000 do – Lunde 100.000 do – Lomvie 7.000 do – Alk 4.000 do – Sule 2.000 do – Polarlomvie kun få par – Storkjove 25 par.

Småtur til Runde´s sydende kl. 15.30 – 17.30: Strandskade 25 – Ride – Fiskehejre 1 – Storspove 6 – Topskarv 100 – Bjergirisk 2 – Solsort 4 – Lunde – Alk – Tejst 1 – Vandrefalk 1 – Storkjove – Mallemuk – Engpiber 10 – Grønirisk 2.

Småtur samme sted kl. 19.30 – 20.30: Sortand 34 – Alm,. kjove 2 mørk – Bjergirisk 4 – Solsort 2 – Sule – Tejst 2 – Lunde – Skærpiber 1 – Engpiber 5 – Gravand 5 – Strandskade 20 – Ederfugl – Ride – Fiskehejre 1 – Gråand 1 Storspove 2.  Sangdrossel 1.

Tirsdag den 22/6

Vækkes kl. 6 af regnens trommen på ruden og lyden af kraftig blæst. Vi skulle jo gerne ud at sejle rundt om øen i dag. Det ene skrækscenario efter det andet går igennem ens søvnige hoved. Bliver det heldagsregn og storm? Skal vi tilbringe en hel dag i Petahuset med at spille kort og drikke brændevin, eller endnu værre tage til Ålesund og kigge på butikker?

Igen har arbejdsholdet tilberedt en dejlig morgenmad og vi beslutter at lade vejr være vejr og  tage på fjeldet igen efter at have checket med skipper, at han  – hvis vejret bedrer sig -  vil sejle med os kl. 13.

Igen sker det store under. Under opstigningen – på de noget værkende ben – begynder solen igen at skinne  og det bliver en  fremragende dag. Vi beundrer igen havfuglene – denne gang stående lidt længere ude mod kanten til afgrunden . Alan og Poul  beslutter sig som de eneste til at blive på fjeldet, da det stadigvæk blæser en del og de ikke er særligt søstærke, medens resten af holdet går ned for at satse på båden kl. 13.

Sejlturen øen rundt bliver et af turens højdepunkter og ingen bliver søsyge! De 2 kyllinger, som blev på fjeldet, tager af sted på sejltur kl. 18.30 – Heldigvis! Hvor er det flot at se alle fuglene nedefra og svømmende tæt på båden, selvom de forsvinder i bølgerne. Søsyge er der simpelt hen ikke tid til! Tæt, tæt ved siden af hinanden ruges der, havet er fyldt med lunder, suler, alke m.fl. på begge sider af båden. Huler ind under fjeldet, en af dem går 60 meter ind, men havet er for uroligt til at lade en robåd sejle ind iflg. kaptajnen.

Om aftenen hyggeligt samvær på ”karlekammeret”. De rigtigt barske tog af sted igen kl. 24 for at lede efter stormsvaler – dog uden held. Havde dog nogle almindelige skråper som trøst.

Runde Plateauet 12 grader C sol, blæst:  Ravn 2 -  Gærdesmutte 3 – Løvsanger 1 – Landsvale 2 – Falk 1 sp – Sule – Mallemuk – Svartbag – Bjergirisk – Engpiber – Alk – Lomvie – Ride – Lunde – Storkjove – Storspove 2 – Mudderklire 2 – Polarlomvie 1 – Gærdesanger 1 (ved vandrerhjemmet).

Sejltur fra kl. 13.00 – 15.00 sol, frisk vind: Vandrefalk 1 – Sule – Tejst 2 – Alk – Lomvie – Ride – Topskarv 200 – Lunde – Mallemuk.

Research-tur til Fyrtårnet kl. 16.30 – 17.30: Bjergirisk 2 – Storkjove – Fiskehejre 1 – Mallemuk – Alm. kjove 1 – Topskarv – Alk – Sule .

Ekstra sejltur kl. 18.30 – 20.30: Havørn 2

Aftentur kl. 24.00 - 01.15: Alm. skråpe ca. 30 – Gærdesanger 1 – Mallemuk – Alm. kjove 1 – Ride – Solsort 1.

Onsdag den 23/6

Farvel til Runde – denne dejlige ø. Afgang kl. 8 efter endnu en gang super morgenmad og problemløs rengøring af huset (tak til alle). Overfart Hareid-Sulesund – denne gang i fint vejr med alle mand på dæk. Efter nogle short-stops bl.a. med 2 havørne endte vi igen med at spise frokost ved Trolltinderne i herligt solskin. Ankomst Dombås 15.30 med tid til indkøb på det noget turistprægede torv.

Igen indkvartering på Trolltun på de samme værelser som sidst (Thank God) og lidt halvkedelig middag kl 17.
En almindelig øl koster ”kun”  N.kr. 35.-

Aftentur Fokstumyr Skt. Hans aften fra kl. 18 – 22.30. Rundtur mod uret. Meget smuk aften, men Fokstumyr nu stort set død. Løvsangeren og af og til vindroslen var stjerner den aften. Een eneste odinshøne viste sig i en lille sø, inden den stak af. Man må nok konstatere, at Fokstumyr blev turens store skuffelse rent fuglemæssigt.Ved bilerne forsøgte vi at synge 1. vers af midsommervisen, men det kneb med at huske ordene og Rita og Lean flygtede ret hurtigt. Resten af holdet fik en lille en til halsen. Godt mod myggene! Tilbageturen i bilerne fra Fokstumyr var imidlertid et eventyr med en meget smuk aftenhimmel.

Runde kl. 08.00 sol, svag vind: Gråsisken 2 – Gærdesmutte 1 – Gærdesanger 1 – Mallemuk – Strandskade – Topskarv – Gravand. 

På vej til Hareid: Grågås 3 ad + 9 pull – Ederfugl 3 – Fiskehejre 2 – Sjagger 2 – Løvsanger 1 – Rørspurv 1 – Sanglærke 1 – Toppet skallesluger 2 – Solsort 1 – Gøg 2.

På færgen til Sulesund kl. 9.30 – 10.00: Havterne 1 – Sildemåge 1 – Gråspurv 2 – Grønirisk 2 – Sølvmåge – Hættemåge 1.

Shortstop Øvskog Fjellet kl. 11.00 – 11.30: Fjeldvåge 1 – Blåhals 1 – Ravn 2 – Gråsisken 3 – Hvid vipstjert – Bynkefugl 1 – Engpiber 1 – Rørspurv 1 – Grønsisken 1.

Kl. 12.10 – Gjermundnæs: Havørn 2 ad – Fyrremejse 1 – Gulspurv 1 – Løvsanger – Landsvale 1 – Gråsisken 1 – Mursejler 10 – Vibe 12 – Kvækerfinke 1 – Grønsisken 2.

Trollvæggen kl. 12.15 – 13.50: Rødhals 1 – Gulspurv 2 – Løvsanger 2 – Jernspurv 1 – Bogfinke – Sjagger.

Dombås Torv kl. 15.30 – 16.00. Gråspurv 5.

Vandrerhjemmet kl. 16.30: Sjagger.

Aftenudflugt til Fokstumyr kl. 18.15 – 22.35: Vindrossel 6 – Løvsanger 11 – Gøg 2 – Kvækerfinke 1 – Dobbelt Bekkasin 6 – Hvidklire 2 – Havterne 2 – Stormmåge 8 – Odinshøne 1 – Gråsisken 4 – And sp 1 – Gul vipstjert 1 – Rødben 3 – Sortstrubet lom 1 – Tinksmed 1 – Blåhals 2 hørt.

Torsdag den 24/6

Igen fint, lidt køligt,  vejr. Et nyt turhøjdepunkt. Moskussafari! Der er efter sigende ca. 120 dyr, som i sin tid blev indført fra Grønland. Man har hos Dombås Aktivitetscenter en succes-rate på 98% med hensyn til at finde dyrene, så mon ikke vi kan være heldige?

Vor guide hentede os kl. 8.30 og vi kørte til Kongsvoll station i Dovre, hvor opstigningen  begyndte. Igen værkede det i de trætte ben, men vi kom relativt hurtigt op til trægrænsen ad den ret gode sti. Igen var vi heldige. En lille flok moskusokser bestående af  7 voksne dyr plus 2 kalve ”ventede” på os. Vi blev noget nervøse, for moderen stod stor og mægtig bag sin unge.Vi kunne betragte og fotografere dem på klos hold, inden de fjernede sig. De voksne havde overstået fældningen, og da det ikke havde regnet, bølgede pelsen blødt langs kroppen – flot afsked. Sidst så vi dem som flotte silhuetter mod himlen. Vi holdt en god pause med flot udsigt over Dovre og en mindre sneboldskamp udviklede sig.

Hurtig nedtur og frokostpause ved Kongsvoll, hvor man har bygget en lille fjeldhave op. En ynglende vandstær opdaget af Jesper blev behørigt beundret ved elven.

Videre til Trondhjem med et par short-stops på den stærkt trafikerede vej. Indlogering på Trondhjem Vandrerhjem, som helt klart blev en uforglemmelig oplevelse for de fleste.
Flot moderne bygning med 4-6 mandsrum, men med 4 m/k på et 4-værelsers – det er for trangt! Poul havde annonceret ”en drømmerejse” ved sin introduktion – mon han stadig synes det, med alle de Quinder, han har med? (no comments)
Aftenen til fri disposition. Trondhjem  er en meget smukt beliggende by med mange velholdte, overvejende træhuse. Nogle af deltagerne beså et kæmpemarked med antagelig mere end 500 boder, som var opslået lige ved domkirken.

Dombås – hytterne kl. 8.00 – sol, svag vind 10 grader C: Dompap 1 – Løvsanger 1 – Gråsisken 1 – Musvit – Husskade – Sjagger.

Kongsvoll – Moskussafari kl. 09.30 – 12.55: Kvækerfinke 4 – Løvsanger 5 – Bysvale 6 – Gøg 1 – Gråsisken 5 – Engpiber 5 – Ringdrossel 2 – Gærdesanger 1 – Vandstær 1 ad + 2 pull i rede – Hvid vipstjert  1 – Moskusokse 7 ad + 2 juv. – Sjagger 16 m. reder – Bjergvipstjert 1 .

Fra Kongsvoll mod Trondhjem sol 17 grader C kl. 13.00 – 17.00: Ringdrossel 1 – Sjagger 15 – Hvid vipstjert 2 – Løvsanger.

Trondhjem aften kl. 19.00 – 21.30: Musvit 1 – Gransanger 1 – Stormmåge – Mursejler.

Fredag den 25/6

Vejret stadigvæk meget fint. Afgang kl. 8.30  til Gaulosen naturområde. Et område, som vi havde fået anbefalet af Norsk Ornitologisk Forening som det bedste område syd for Trondhjem. I øvrigt findes der nord – øst og vest for Trondhjem fugleområder nok til en hel uges fugletur, selvom mange af områderne incl. Gaulosen giver størst udbytte i træktiderne. Første stop, hvor elven Gaula løber ud i Trondhjemsfjorden var en positiv overraskelse, selv om det ved første øjekast så lidt tomt ud..

Clou’et var nok de ynglende temmincks-ryler, som  lavede sangflugt ganske tæt ved, hvor vi stod.De svirrede som kolibrier i luften med lyd tæt over os. Nyt selv for Flemming, så det blev selvfølgelig til ”Flemmingsryler”. Også den lille flok fløjlsænder  var en succes. Efter frokost flere stop langs fjorden og vi endte ved et skov-naturområde med en meget smattet natursti  omkranset af masser af storkenæb og venusvogn.
Her fik vi nogle af de manglende sangere at høre.

Efter en hurtigt overstået middag på VH samledes vi på en pub til en hyggelig afslutning med tak til alle, oplæsning af ”knækprosa”, sang skrevet til lejligheden af Ulla og Børge samt square-dance på de ømme fødder – instrueret af  samme rare mennesker. Alle var med undtagen Jesper – måske blundede han, var ikke i ”tjeneste” i aften. Endelig afsyngelse af Midsommervisen, så ikke et øje var tørt. Nogle blev hængende på pub’en , mens andre tog op til toppen  af byen  for at beundre solnedgangen over fjorden. Herefter tilbage til endnu en god nats søvn på de hyggelige værelser på VH!

Afgang fra VH til Gaulosen kl. 09.30 – 13.00 – sol 13 grader C – næsten vindstille: Sanglærke 1 – Bjergirisk 3 – Bynkefugl 6 – Landsvale 4 – Gul vipstjert 2 – Fløjlsand 6 – Hvinand 1 – Rødben 2 – Strandskade 10 – Stormmåge – Svartbag – Hættemåge – Toppet skallesluger 7 – Hvidklire 1 – Temmincksryle 3 – Stor præstekrave 5 – Bjergirisk 2 – Pibeand 12 – Stær 30 – Spidsand 1 han – Fjordterne 5 – Gråspurv 3 – Rørspurv 2 – Gråand 23 – Hvid vipstjert 1 – Småspove 1 – Vibe 2 – Løvsanger 1

Buvik kl. 14.00 – 14.15: Hvinand 28 – Hvidklire 2 – Gravand 2 – Gråand 28 – Strandskade 20.

Skov Sundsberga v. Gaulosen kl. 14.30 – 16.00: Gransanger 3 – Løvsanger 1 – Gråsisken 1 – Mudderklire 1 – Ringdue 2 – Jernspurv 1 – Munk 3 – Broget fluesnapper 1 – Sangdrossel 1 – Grønirisk 1 – Bogfinke 4 – Rødhals 2 – Grå fluesnapper 2 – Solsort 1 – fuglekonge 1 + 1 juv. – Grønirisk 1 – Sjagger 10 – Sumpmejse 1 – Spætmejse 1 – Egern 1.

Gaulosen nord kl. 16.15 – 17.00 sol, 20 grader C: Toppet skallesluger 3 – Landsvale 2 – Gråand 5 – Stor præstekrave 2 – Hvinand 6 – Løvsanger 2 – Mursejler – Rødben 1 – Fjordterne 2.

Lørdag den 26/6

VH var tæt pakket  natten mellem fredag og lørdag bl.a. med cykelryttere, som allerede  startede med at spise morgenmad fra kl. 5 incl. havregrød. De skulle hente styrke til de 540 km fra Trondhjem til Oslo, som man kunne forstå, de ville tilbagelægge på mellem 18 og 22 timer. Der var efter sigende i alt ca. 4.000 ryttere, hvoraf vi senere så nogle hold starte foran domkirken.

Efter morgenmad præsenterede Ulla sine værker fra ugen, der var gået. Smukke akvareller fra turen, et fint minde at tage med hjem. Herefter pakning af minibusserne og afgang til centrum, hvor flere benyttede lejligheden til at hente kulturelle oplevelser af forskellig art.

Trondhjem sol formiddag: Blåmejse 1 – Mursejler 22 – Lille korsnæb (hørt)

Vejret havde været fint hele formiddagen, men da vi ved 14 – tiden kørte mod lufthavnen – efter i alt 2.300 kilometers kørsel  og 107 turarter -  begyndte det at blive overskyet, og ved flyafgangen fra Trondhjem begyndte det at småregne. Good timing!

Det direkte fly bragte os uden større sindsbevægelser direkte til København uden forsinkelser. Ombord meddelte kaptajnen, at der var 11 grader i København og det regnede. Så var vi på hjemmebane igen! 
Af en eller anden grund var der udskænkning af frie drinks. Dejligt efter en tørlagt uge!!!

TUREN VAR SLUT!    TAK FOR TUREN!